  Майя Бывальцева Туннэ, 10-тӥ тулыспалэ, Ижкарысь «Столичный» микрорайонын 825 интылы чаклам выль школаез усьтӥзы. Сӥё-дано ужрадэ Удмуртилэн тӧроез Александр Соловьёв, Россиысь лэсьтӥськонъя но жилищно-коммунальной возёсъя министрлэн воштӥсез - статс-секретарь Наталья Антипина пыриськизы. Туннэ милям зэмзэ но праздник, кудзэ ми возьмамы. «Столичный» микрорайонын школа пуктон сярысь ми кемалась вераськимы Удмуртилэн тӧроез Александр СоловьёвУлосвыл тӧро верамъя, ужрадэ лыктэм котькудӥз куно таӵе школае нырысетӥ классэ шумпотыса мынысал. «Татын пайдалыко дышетскыны, спортэн вырыны, быгатонлыкъёсты усьтыны вань луонлыкъёс кылдытэмын. Со дышетонэ туала выль амалъёсты пыӵатыны луонлык сётоз, нош со та школаез йылпумъясьёслэн ӟечлыксы вылын шӧдӥськоз. Мон оскисько, таӵе школаын дышетскыны пиналъёслы тунсыко но капчи луоз», — пусйиз Наталья Антипина но улосвыл тӧролы но кивалтэтлы элькунын мер ужъюртъёсты пуктонлы бадӟым саклык висъямзы понна тау кариз. Выль школа элькун лицей-интернат луоз, отын микрорайонысь пиналъёс сяна, быдэс элькунысь пиналъёс дышетскыны быгатозы. Федерал коньдэт юрттэмен школаез пуктыны оглом 620 миллион манет быдтэмын. Дышетон тӥрлык басьтыны Удмуртия 150 миллион манет висъяз. Выль школа усьтӥзы Ижкарысь «Столичный» микрорайонын 16 фото Школаын инъето но нимысьтыз тодметъёсты мур дышетон программаос быдэсъяськозы, инжернено-технической но медико-биологической классъёс кылдытэмын луозы. Со сяна, ужалозы 5 лабораториос (физикая, химияя, роботехникая, биологияя но эмтодосъя), 5 студиос (дизайн, издательство, телестудия, крезьугр но театр), спортъя 17 клубъёс (фитнес, капчи атлетика, хореография, акробатика, нюръяськонъёс, бадминтон, дартс, баскетбол, городки, волейбол, куасэн бызьылон, ӝӧквыл теннис, скалолазание, спорт ориентирование но спорт туризм, фитнес-аэробика, футбол, шахматэн но шашкиен шудон). Удмуртилэн тӧроез тодэ вайытӥз, дышетон интыос кылдытонъя федерал программа улсын пуктэм школа та нырысетӥез. Со программа улсын эшшо куинь школаосты лэсьтыны кутскемын — Ижкарын Парсовский пролкаын, Можгаын но Алнашын. «Удмурт Элькунын 30 таӵе школаосты пуктоно. Мон малпасько, пуктэм ужпумез ми быдэстомы. Лэсьтоно ваньзэ, асьме нылпиос ваньзы одӥг сменаын мед дышетскозы шуыса», — пусйиз Александр Соловьёв. Солэн верамезъя, со школаосты пуктыны элькун аслаз коньдэтаз уксё чаклаз ни, нош Россиысь 1 миллиард 200 миллион манет басьтыны оско. Ижкарысь "Столичный" микрорайонын школаез усьтон Тегъёс: Дышетон Ижкар Удмуртия АлександрСоловьёв школаос  